ผู้กำกับการสถานีตำรวจภูธรเมืองเชียงราย ระบุ เตรียมปิดเส้นทางการจราจรถนนสนามบิน ตั้งแต่แยกสันโค้งน้อยไปจนถึงแยกหลังโรงพยาบาล ตั้งแต่ 15.00 น. เป็นต้นไป
พันตำรวจเอก กิตติพงษ์ สุขวัฒนพันธ์ ผู้กำกับการสถานีตำรวจภูธรเมืองเชียงราย เปิดเผยการจัดระเบียบเส้นทางการจราจรและการจัดระเบียบบริเวณหน้าโรงพยาบาลเชียงรายประชานุเคราะห์ ว่า ตั้งแต่ช่วงเวลา 15.00 น. จะทำการปิดเส้นทางการจราจรถนนสนามบิน ตั้งแต่แยกสันโค้งน้อยไปจนถึงแยกหลังโรงพยาบาล ส่วนพื้นที่บริเวณสันโค้งน้อย (จำรูญราษฎ์) และเขตพื้นที่การศึกษาก็จะปิดทั้งหมดเช่นกัน ทั้งนี้ได้จัดพื้นที่สำหรับสื่อมวลชนไว้ที่โรงเรียนเทศบาลเด่น 5 ซึ่งห่างจากโรงพยาบาลเชียงรายประชานุเคราะห์ ประมาณ 1 กิโลเมตร และหากมีการแถลงข่าวจะเชิญสื่อมายังตึกสงฆ์ เช่นเดิม



อย่างไรก็ตาม เส้นทางที่จะลำเลียงทั้ง 13 คนมายังโรงพยาบาล ผู้กำกับการสถานีตำรวจภูธรเมืองเชียงราย ระบุว่า ใช้เส้นทางตามแผนซักซ้อมเดิมทั้งหมด คือ ลำเลียงผ่านถนนทางหลวงหมายเลข 1 และจะมีการปิดการจราจรทั้งเส้นตามวันที่ซ้อมไว้ และได้แจ้งประชาชนไว้แล้ว ส่วนกรณีที่ผู้ป่วยฉุกเฉินหรือคนไข้ที่จะมายังโรงพยาบาลให้ใช้เส้นทางอื่นและเข้าได้เฉพาะด้านข้างโรงพยาบาลเท่านั้น